
Térformálás a rehabilitáció szolgálatában - A ráckeresztúri Drogterápiás Otthon esettanulmánya

Kulcsszavak: belsőépítészet; építőművészet; drogrehabilitáció; környezetpszichológia; design
A terápiás intézmények belső tereinek megtervezése kulcsfontosságú lehet a rehabilitációs folyamat sikerében. Kutatásom célja a ráckeresztúri MRE KIMM Drogterápiás Otthon külső és belső tereinek optimálisabbá tétele. Az optimum megtalálásának egyik módszere számomra az ott lakók tapasztalatainak és javaslatainak beépítése a tervezési folyamatban, amely értelemszerűen kiegészül a saját víziómmal és meggyőződésemmel. A ráckeresztúri MRE KIMM Drogterápiás Otthon jelenlegi funkció alaprajza és közösségi térhasználata számomra nagyon sok ellentmondást tartalmaz, így ebben a projektben erőteljesen hozzányúltam az alaprajzi szituációhoz és igyekeztem tisztázni az épületen belüli funkció kapcsolatokat. A szín és az anyaghasználat tekintetében környezetpszichológiai elveket vettem figyelembe.
Ezzel a projekttel célom, hogy ha egy ilyen intézmény építésére/felújítására kerülne sor, milyen szempontok alapján érdemes egy támogatóbb és hatékonyabb rehabilitációs környezetet kialakítani.



